Borgnesingar tryggðu sér sæti í úrvalsdeild að ári þrátt fyrir tap Skallagrímsmenn léku í Vesturbænum í gær gegn KR í Dominos deild karla í körfubolta . Borgnesingar byrjuðu af krafti í leiknum og léku vel bæði í vörn og sókn . Liðið hafði yfir 21:26 að loknum fyrsta leikhluta og 46 : 49 í hálfleik . Borgnesingar héldu uppteknum hætti í byrjun þriðja leikhluta og héldu forystu sinni . Um miðbik leikhlutans tóku KR-ingar hins vegar að færa sig upp á skaftið og náðu að jafna leikinn með góðum sóknarleik . Þeir bættu síðan um betur og tryggðu sér níu stiga forskot þegar leikhlutanum lauk , 74 : 65 . Borgnesingar höfðu engan mótleik í stöðunni í lokaleikhlutanum og lönduðu þeir röndóttu öruggum sigri að lokum . Lokastaðan 98 : 78 fyrir KR . Carlos Medlock átti góða frammistöðu í leiknum og skoraði 35 stig , þar af 23 í fyrri hálfleik . Hörður Hreiðarsson kom næstur með 19 stig og er óðum að nálgast sitt fyrra form og þá skoraði Páll Axel Vilbergsson 18 stig . Einnig skoruðu Orri Jónsson 3 stig , Sigmar Egilsson 2 og Trausti Eiríksson 1 . Þrátt fyrir tapið gegn KR sitja Borgnesingar sem fastast í áttunda sæti Dominos deildarinnar með 14 stig . Önnur úrslit dagsins voru þeim einkar hagfelld , ekki síst tap KFÍ fyrir Stjörnunni í Garðabæ sem þýðir að Borgnesingar eru öruggir með sæti í deildinni að ári . Ein umferð er eftir í Dominos deildinni og fer hún fram á sunnudaginn . Þá fá Skallagrímsmenn lið Þórs frá Þorlákshöfn í heimsókn í Borgarnes . Með sigri í leiknum tryggir Skallagrímur sér sæti í úrslitakeppni deildarinnar . Leikurinn hefst kl. 19:15 .